b'\n_START_ARTICLE_\nXia-dynastiet\n_START_SECTION_\nAndre tidsavgrensninger\n_START_PARAGRAPH_\nAndre forskerretninger foretrekker andre avgrensninger, som 2205\xe2\x80\x931766 f.Kr.; 2183\xe2\x80\x931751 f.Kr.; eller 1994\xe2\x80\x931524 f.Kr.\n_START_SECTION_\nYinxi-utgravningenes betydning\n_START_PARAGRAPH_\nF\xc3\xb8r utgravningene av de tidlige bronsealderfeltene ved Yinxi "(Yin-gravene)" n\xc3\xa6r Anyang i Henan-provinsen mellom 1928 og 1937, var det vanskelig \xc3\xa5 skifte mellom myte og realitet hva angikk Xia-dynastiets historiske eksistens. Men etter disse utgravningene ble historisiteten bestyrket. Fornyede utgravninger i samme omr\xc3\xa5de p\xc3\xa5 1960- og 1970-tallet avdekket mer: bosettinger, bronseredskaper og gravkamre som ytterligere bekreftet at det hadde eksistert en sivilisasjon p\xc3\xa5 de steder som de gamle kinesiske tekstene hadde angitt.  Det minste man kan si er at Xia-periodene markerer en overgangssivilisasjon mellom de sen-neolittiske kulturer og de typiske kinesiske bysivilisasjoner som kjennes fra Shang-dynastiets tid.\n_START_SECTION_\nTerritorium\n_START_PARAGRAPH_\nF\xc3\xb8lger man beskrivelsene fra gamle tekster, utstrakk Xia-omr\xc3\xa5det seg i \xc3\xb8st omtrent til der de tre moderne provinsene Henan, Hebei og Shandong m\xc3\xb8tes, i s\xc3\xb8r ned til Hubei, i vest til den s\xc3\xb8rlige delen av Henan og i nord til Hebei. Det var konsentrert om Huang He-flodens midtre l\xc3\xb8p, og strakk seg tidvis helt s\xc3\xb8r til Yangtze. Hovedsetet skiftet stadig, men utgravningsfeltet Yangxi ved Anyang m\xc3\xa5 ha v\xc3\xa6rt av s\xc3\xa6rlig betydning.\n_START_SECTION_\nTeknologi\n_START_PARAGRAPH_\nP\xc3\xa5 Xia-tiden ble det allerede drevet et intensivt landbruk. If\xc3\xb8lge sagnene ble det allerede brygget alkoholholdige drikker. For \xc3\xa5 \xc3\xb8ke produktiviteten i landbruket ble de f\xc3\xb8rste kalendrene utviklet. Man drev ogs\xc3\xa5 med kvegdrift, og skal ha lagt s\xc3\xa6rlig vekt p\xc3\xa5 oppdrett av hester. Det var antagelig allerede en differensiering av h\xc3\xa5ndverksyrkene med tanke p\xc3\xa5 leire- og bronsebearbeidelse.\n_START_SECTION_\nSamfunn\n_START_PARAGRAPH_\nAntagelig dreide det seg om fellesskap av forskjellige stammer under ledelse av et kongehus.\n_START_SECTION_\nHistorie\n_START_PARAGRAPH_\nXia-dynastiet ble et arvekonged\xc3\xb8mme, som ble sagt \xc3\xa5 nedstamme fra den legendariske gule keisers tid. Deretter dominerte en familie eller klan den tidlige sivilisasjonen. Det ble utviklet et regjeringsapparat og et rettsvesen. De f\xc3\xb8rste kinesiske rettsregler oppstod. I den marxistiske historieskrivning som fremdeles dominerer i Folkerepublikken Kina betraktes Xia-dynastiet som et slavesamfunn. _NEWLINE_Dokumenter fra yngre tid gir et riss av Xia-tidens begivenheter som nok blander historisitet med sagn. If\xc3\xb8lge disse tekstene ble Xia-dynastiet grunnlagt av kong Yu den Store. F\xc3\xb8r hans tid ble ikke kongeverdigheten overlevert dynastisk. Den nye konge ble nominert av den gamle, og deretter approbert av stammefolkene. Yu hadde vunnet den gamle kong Shuns og stammenes gunst ved sin innsats mot elven Huang Hes oversv\xc3\xb8mmelser. Men etter Yus d\xc3\xb8d lot imidlertid hans s\xc3\xb8nn Qi seg utrope til konge, og tilsidesatte dermed det gamle anbefalelsessystemet. Dette ble m\xc3\xb8tt med motstand fra stammene, men Q\xc7\x90 slo den ned med milit\xc3\xa6rmakt. Deretter sammenkalte han h\xc3\xb8vdingene for \xc3\xa5 f\xc3\xa5 dem til \xc3\xa5 bekrefte hans nye dynastiske system. _NEWLINE_Etter Qis d\xc3\xb8d ble hans s\xc3\xb8nn T\xc3\xa0i K\xc4\x81ng konge. Men ettersom T\xc3\xa0i K\xc4\x81ng levde et utsvevende liv og fors\xc3\xb8mte statens anliggender, gjorde hans fem br\xc3\xb8dre ham rangen stridig. Til slutt klarte broren, Zh\xc3\xb2ng K\xc4\x81ng, \xc3\xa5 vinne kongstittelen for seg. (Noen kilder vil at Zh\xc3\xb2ng K\xc4\x81ng var en av T\xc3\xa0i K\xc4\x81ngs s\xc3\xb8nner.) Men broderfeiden hadde svekket huset Xia, slik at en oppr\xc3\xb8rer kunne tilrive seg makten fra Zh\xc3\xb2ng K\xc4\x81ngs s\xc3\xb8nn Xi\xc4\x81ng. Det var f\xc3\xb8rst Xi\xc4\x81ngs s\xc3\xb8nn, Sh\xc7\x8eo K\xc4\x81ng, som klarte \xc3\xa5 sl\xc3\xa5 ned oppr\xc3\xb8ret og gjenopprette dynastiet. Sh\xc7\x8eo K\xc4\x81ngs s\xc3\xb8nn, Zh\xc3\xb9, klarte \xc3\xa5 styrke dynastiet._NEWLINE_Mot slutten, fra kong K\xc7\x92ng Ji\xc7\x8es dager, ble dynastiet igjen svekket som f\xc3\xb8lge av indre splid. Den siste Xia-kongen, Ji\xc3\xa9, beskrives som s\xc3\xa6rlig brutal og korrupt. Men dermed tapte han ogs\xc3\xa5 folkets og stammenes lojalitet, slik at T\xc4\x81ng, h\xc3\xb8vdingen for Shang-stammen i \xc3\xb8st, klarte \xc3\xa5 gjennomf\xc3\xb8re et oppr\xc3\xb8r som tok slutt p\xc3\xa5 Xia-dynastiet. Enn\xc3\xa5 i dag forbinder kineserne navnet Ji\xc3\xa9 med maktmisbruk og tyranni.'